Diari Oficial de la Generalitat Valenciana


Sumari del DOGV 4993, del 26-04-2005 (2005/4135)

ACORD de 10 de març de 2005, de la Comissió Territorial d'Urbanisme de Castelló, relatiu a la modificació puntual del pla general relativa a l'obertura de nou vial al municipi de Peñíscola.
---------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4993

Data del DOGV
:   26-04-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/4135


Data del document
:   10-03-2005

Organisme emissor
:   Conselleria de Territori i Habitatge

Tipus de document
:   Acord

Descriptors 

:   * Peníscola
    * pla d'urbanisme

ACORD de 10 de març de 2005, de la Comissió Territorial d'Urbanisme de Castelló, relatiu a la modificació puntual del pla general relativa a l'obertura de nou vial al municipi de Peñíscola. [2005/F4135]
  
VIST l'expedient relatiu a la modificació puntual del pla general relativa a l'obertura de nou vial al municipi de Peñíscola, i de conformitat amb els següents,
  
Antecedents
  
Primer. El Ple de l'Ajuntament de Peñíscola, en sessió de 15 de juliol de 2004, va acordar exposar al públic la modificació, la qual cosa es va dur a terme mitjançant anuncis publicats en el periòdic Mediterráneo de 6 d'agost de 2004 i en el Diari Oficial de la Generalitat Valenciana de 31 d'agost de 2004. Transcorregut el període d'informació al públic, durant el qual no es va formular cap al·legació, el ple va aprovar provisionalment la modificació en sessió de 18 de novembre de 2004, després del qual la modificació es va remetre a aprovació definitiva el 15 de febrer de 2005.
  
Segon. El projecte consta de memòria i normativa.
  
Tercer. La modificació puntual del pla general té com a objecte la recuperació de l'antic camí veïnal conegut com senda de Mulos, i li dóna la condició de vial de vianants des del pla general, amb l'amplitud i les dimensions variables establides en la documentació gràfica de la modificació, segons les actuals necessitats de trànsit i preexistències.
  
Quart. No s'han emés informes sectorials.
  
Fonaments de dret
  
Primer. En l'examen d'aquesta modificació puntual del Pla General de Peñíscola, i amb caràcter previ a qualsevol altra consideració, ha d'efectuar-se alguna reflexió sobre la situació en què es troba el vigent pla general d'aqueix municipi, el qual, segons indica el mateix ajuntament en la memòria d'aquesta modificació, és inadequat i obsolet.
  
El municipi de Peñíscola compta amb un pla general aprovat l'any 1977. Es tracta d'un pla clarament insuficient, que no incorpora en absolut la protecció del territori i que necessita ser urgentment substituït per un nou pla general. La llavors Direcció General d'Urbanisme i Ordenació Territorial ja va comunicar l'any 2000 a l'Ajuntament de Peñíscola que les greus insuficiències del seu pla general feien imprescindible la seua revisió, arran de la qual cosa l'Ajuntament de Peñíscola es va decidir a iniciar l'elaboració d'un nou pla general, i ha redactat un document de concert previ respecte del qual la direcció general va emetre un informe el 17 de desembre de 2001. Igualment, i en distintes ocasions, s'ha posat de manifest a l'ajuntament que, per la inadequació global del pla de 1977, la possibilitat d'iniciar la tramitació d'homologacions sectorials de sòls urbanitzables previstos en aquest pla ha de ser interpretada restrictivament, de manera que la seua viabilitat exigeix que s'haja iniciat el procés de revisió del nou pla i el que aquestes homologacions siguen compatibles amb el nou model del pla general en tramitació. De la mateixa manera, s'ha insistit a l'ajuntament (resposta a la consulta urbanística 2003/0002) que es fa necessari continuar el procediment de redacció del pla general, ja que la fase de concert previ només és el punt de partida. Totes aquestes idees han sigut reiterades en el nou informe de concert previ emés del pla general emés per la Direcció General de Planificació i Ordenació Territorial l'1 de juny de 2004.
  
Certament, de les observacions anteriors no es desprén la impossibilitat que es tramiten modificacions puntuals del pla general de 1977. No obstant això, i en tot cas, cal recordar la situació en què es troba aqueix pla i la necessitat de continuar el procediment de revisió que ja s'ha iniciat.
  
Segon. La tramitació de la present modificació puntual del Pla General de Peñíscola ha sigut correcta, de conformitat amb el que establix l'article 38 i següents de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (en endavant LRAU), com també en l'article 158 i següents del Reglament de Planejament de la Comunitat Valenciana, aprovat pel Decret 201/1998, de 15 de desembre (en endavant RPCV).
  
Tercer. La documentació està completa, en compliment del que disposa l'article 27 en relació amb el 55.1 de la LRAU, com també en l'article 45 i següents del RPCV.
  
Quart. La modificació puntual del Pla General de Peñíscola que ara s'examina suposa la introducció d'alteracions en l'ordenació detallada d'un sòl urbà.
  
Com reiteradament ha establit la jurisprudència, la determinació concreta de la qualificació d'uns terrenys inclosos en el sòl urbà o urbanitzable s'emmarca dins de la discrecionalitat del planejament urbanístic, en aquests casos l'administració gaudeix d'àmplia llibertat per a triar, entre les alternatives possibles, la forma en què el territori ha de quedar ordenat. Així mateix, són les esmentades matèries determinacions urbanístiques que tracen, juntament amb altres, el model físic d'una convivència purament local, sense incidència en interessos supralocals, per la qual cosa, quan d'aquestes determinacions es tracte, aquella discrecionalitat ha de ser actuada per l'ajuntament, des de la representació que li confereix la seua legitimació democràtica.
  
Segons ha assenyalat recentment el Tribunal Constitucional en la seua sentència 51/2004, de 13 d'abril, «la decisió sobre la configuració de l'assentament urbà municipal en què consisteix el pla d'urbanisme (marc regulador de l'espai físic de la convivència dels veïns) és una tasca compresa prioritàriament en l'àmbit dels interessos del municipi, i sobre aquella decisió es projecta, per tant, de forma especialment intensa les exigències de l'autonomia municipal». Si bé és possible també la intervenció d'altres administracions públiques, per la imbricació d'interessos diversos que es projecten sobre el mateix territori municipal, aquesta intervenció «no ha d'enfosquir el principi que l'ordenació urbanística del territori municipal és tasca que fonamentalment correspon al municipi, i que la intervenció d'altres administracions es justifica només en la mesura que concórreguen interessos de caràcter supramunicipal o controls de legalitat que, de conformitat amb el bloc de la constitucionalitat, s'atribueixen a les administracions supraordenades sobre les inferiors».
  
La LRAU recull clarament aquestes idees. Així, l'article 40 d'aquesta llei autonòmica, després d'explicitar les comeses autonòmiques que permeten formular objeccions a l'aprovació definitiva del planejament municipal, estableix que li està vedat a la resolució autonòmica d'aprovació qüestionar la interpretació d'aquest interés formulada pel municipi des de la seua mateixa representativitat. Com s'indica en el preàmbul de la LRAU, aquesta llei atribueix a la política municipal gestora de l'urbanisme un espai de decisió propi, en el qual els òrgans representatius de la col·lectivitat local podran apreciar l'oportunitat de les iniciatives urbanístiques que es plantegen.
  
Cinqué. En el cas que ens ocupa les qüestions que es plantegen en la modificació no incideixen específicament en interessos supralocals, per la qual cosa cal únicament un control de legalitat.
  
Examinada la modificació puntual sotmesa a aprovació autonòmica es justifica en criteris de racionalitat prou motivats i no s'oposa a cap precepte legal, per la qual cosa procedeix la seua aprovació definitiva.
  
Sisé. La Comissió Territorial d'Urbanisme, a proposta del director general de Planificació i Ordenació Territorial, és l'òrgan competent per a resoldre sobre l'aprovació definitiva dels plans generals ?i de les seues modificacions- de municipis de menys de 50.000 habitants, de conformitat amb el que disposa l'article 39 per remissió de l'article 55.1, de la Llei Reguladora de l'Activitat Urbanística, en relació amb l'article 10.a) del Reglament dels Òrgans Urbanístics de la Generalitat Valenciana, aprovat per Decret 201/2003, de 3 d'octubre, del Consell de la Generalitat.
  
Per raó del que s'ha exposat, la Comissió Territorial d'Urbanisme de Castelló acorda:
  
Aprovar definitivament la modificació puntual 4/2004 del Pla General de Peñíscola, relativa a la creació del vial de vianants de la senda de Mulos.
  
Contra el present acord, que no posa fi a la via administrativa, pot interposar-se recurs administratiu d'alçada, en el termini d'un mes, davant de la secretària autonòmica de Territori i Medi Ambient de la Conselleria de Territori i Habitatge, això sense perjudici d'utilitzar qualsevol altre recurs que es considere oportú.
  
Castelló de la Plana, 10 de març de 2005.- El secretari de la Comissió Territorial d'Urbanisme: Fernando Renau Faubell.